[{"text_idx": "#000000", "text": "UEA ekhavos novan retejon en 2018"}, {"text_idx": "#000001", "text": "Kelkaj el la retejoj de UEA."}, {"text_idx": "#000002", "text": "En j\u0302usa konkurso UEA ricevis unu kontentigan proponon pri projekto de nova retejo. La realigo de la propono dau\u0306ros unu jaron, lau\u0306 Veronika Poo\u0301r. Samtempe UEA okupig\u0302as pri deko da aliaj retejoj."}, {"text_idx": "#000003", "text": "Kompleta renovigo de la asocia retejo devis esti la c\u0302efa prioritato de la estraro de UEA, kiu estis elektita en Rejkjaviko en 2013. Por tiu celo oni rezervis cent mil eu\u0306rojn. Tamen nenio okazis dum tri kaj duona jaroj."}, {"text_idx": "#000004", "text": "Fine la 27-an de januaro 2017 jam renovigita estraro de UEA publikigis detalan alvokon pri kandidatig\u0302o por krei por la asocio novan retejon, kiu krome funkciu kiel administra sistemo de la asocio. La limdato por sendi \"konceptnoton\" pri la nova retejo pasis la 26-an de februaro. Lau\u0306 Mark Fettes, la prezidanto de UEA, la asocio ricevis unu kontentigan proponon, kaj nun kunlaboras kun la proponintoj pri diversaj detaloj."}, {"text_idx": "#000005", "text": "Lau\u0306 Veronika Poo\u0301r, la g\u0302enerala direktoro de UEA, estas ankorau\u0306 tro frue precize diri, kiam la nova retejo estos preta."}, {"text_idx": "#000006", "text": "\u2013 La realigo okazos en etapoj (fasado de la retpag\u0302o, nova katalogsistemo kaj nova membrospaco) kaj la laboroj vers\u0302ajne dau\u0306ros jaron. Do, laborplena jaro atendas nin!"}, {"text_idx": "#000007", "text": "Preskau\u0306 samtempe kun la konkurso pri tute nova retejo, UEA anoncis konkursojn ankau\u0306 pri renovigo de la multlingva informa retejo Esperanto.net, kaj pri tute nova multlingva retejo pri la vivo de Zamenhof, okaze de la jam komencig\u0302inta jubilea jaro de Zamenhof. Aldone estis j\u0302us lanc\u0302ita nova reta forumo de UEA kaj la retejo Aktivulo.net, kiu celas atingi \"aktivulojn kaj aktivemulojn\". Ne tute klaras, kiujn tiukaze celas la c\u0302efa retejo de UEA."}, {"text_idx": "#000008", "text": "Krom tio, la nova redaktora paro anoncis pri plano de tute nova retejo por la revuo Esperanto. Kaj kvazau\u0306 tio ne sufic\u0302us, UEA havas ankau\u0306 propran vikion, kaj iel respondecas pri almenau\u0306 kvar pliaj retejoj: unu pri lingvaj rajtoj kaj tri pri agado en diversaj kontinentoj: Afriko, Ameriko kaj Azio."}, {"text_idx": "#000009", "text": "Pluraj el la menciitaj retejoj ne s\u0302ajnas aparte aktualaj nek ofte vizitataj, kaj krom la forumo, kie malmulta diskutado okazas, UEA havas ankau\u0306 diversajn, ne aparte klare kunordigitajn retpos\u0302tajn diskutejojn. Krome ekzistas la retejo , kiu s\u0302ajne same havas rilaton al UEA, kvankam ne tute klaras, kian."}, {"text_idx": "#000010", "text": "Eblas demandi sin, c\u0302u UEA havas la bezonatajn rimedojn kaj laborfortojn por prizorgi c\u0302iujn tiujn retejojn kaj aldone samtempe okupig\u0302i pri tri ampleksaj projektoj: renovigo de la tuta c\u0302efa retejo kun nova administra sistemo, renovigo de la multlingva informa retejo Esperanto.net, kaj starigo de tute nova multlingva informa retejo por la jam komencig\u0302inta Zamenhof-jaro."}, {"text_idx": "#000011", "text": "Aparte rimarkindas, ke la multlingva informretejo Esperanto.net, por kies renovigo UEA anoncis konkurson kaj poste pagis premion de 3.000 eu\u0306roj, en novembro 2016 efektive ekhavis novajn aspekton kaj strukturon, kiel UEA anoncis en gazetara komuniko. Tamen poste la novaj enhavo kaj strukturo malaperis, kaj malantau\u0306 la bela esperantlingva fasado en aliaj lingvoj trovig\u0302as nur la malnovaj enhavo kaj aspekto."}, {"text_idx": "#000012", "text": "Lau\u0306 Emi\u0301lio Cid, estrarano de UEA pri informado, tio okazis, c\u0302ar la estraro de UEA nun decidis reverki partojn de la teksto, kaj tiuj tekstoj poste devos esti denove tradukitaj al diversaj lingvoj."}, {"text_idx": "#000013", "text": "\u2013 La esperanta versio tute ne estas nia c\u0302efa celo, sed la teksto de la retejo estis verkita en Esperanto, de Judith Meyer, kaj jam havas tradukon al 13 lingvoj. Do la kreintoj liveris la retejon plene funkciantan. Sed la estraro decidis, post funda analizo de la teksto, reverki kelkajn partojn. Nun la teksto estas preta kaj pro manko de volontulo mi mem devos meti g\u0302in en la retejon kaj kontakti la tradukintojn por fari la g\u0302isdatigon. Post la korektado de tiuj 13 lingvoj, ni atendos reagojn de la esperantistoj kaj komencos serc\u0302i pliajn tradukantojn por la ceteraj 43 lingvoj. Mi ne povas diri nun, kiam la retejo estos preta, c\u0302ar la prioritato estas la retejo por la Zamenhof-jaro."}, {"text_idx": "#000014", "text": "Libera Folio: Sed kial fari plian retejon, kiam UEA jam havas amasegon da disaj retejoj? C\u0302u ne estus pli bone koncentrig\u0302i al la renovigo de la c\u0302efa retejo?"}, {"text_idx": "#000017", "text": "UEA nun serc\u0302as volontulojn por traduki la novan pag\u0302aron pri Zamenhof al pli ol 50 lingvoj. Sed kiam la retejo pretos, tion Emi\u0301lio Cid ankorau\u0306 ne povas diri."}, {"text_idx": "#000018", "text": "\u2013 La retejo pri la Zamenhof-Jaro estas konstruata, vidante la skalon de la engag\u0302ig\u0302o de la movadanoj ni decidis ke g\u0302i estu iom pli ampleksa ol ni unue imagis, kaj sekve tio prenos pli da tempo. Pro tio nuntempe la laboro c\u0302efe konsistas el verkado de la tekstoj por ke ni baldau\u0306 jam povu zorgi pri la tradukoj, dum Guillem Sevilla pretigas la fasadon kaj ceterajn teknikaj\u0302ojn."}, {"text_idx": "#000020", "text": "UEA komencas renovigon de sia retejo"}, {"text_idx": "#000021", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000024", "text": "Mi atendos la novan retejon."}, {"text_idx": "#000029", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000030", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000033", "text": "Alig\u0302i al 400 aliaj abonantoj"}]